SKRIFTLIG FORESPØRGSEL P-2085/01

af Konstantinos Hatzidakis (PPE-DE) til Kommissionen

(5. juli 2001)

Om: Skandale i forvaltningen af matriklen i Grækenland

Det er kendt, at der er opstået problemer i forbindelse med udarbejdelsen af matriklen i Grækenland med det resultat, at Kommissionen allerede den 19. januar 2001 har sendt en skrivelse herom til den græske regering.

Selv om Kommissionen fortsætter dialogen med den græske regering om, hvorledes projektet kan finansieres under den anden fællesskabsstøtteramme og om en eventuel finansiering af projektet under den tredje fællesskabsstøtteramme, er jeg blevet bekendt med følgende elementer:

- Sagsbehandlerne aflønnes på grundlag af de erklærede rettigheder med det resultat, at de opdager rettigheder, som imidlertid ikke findes ifølge tingsretten. I en bygning opdelt i lejligheder tillades det f.eks. rettighedshaveren at indgive en erklæring om så mange prioritetsrettigheder som der var lejligheder i hans ejendom, skønt det i virkeligheden drejede sig om én tingsrettighed for alle lejlighederne.

- Sagsbehandlerne modtager supplerende aflønning pr. afsendt sagsmappe med det resultat, at de afsender lige så mange sagsmapper som der er blevet erklæret rettigheder i stedet for én, som kunne indeholde af alle de rettigheder, der er blevet erklæret om den pågældende tingsrettighed.

- Sagsbehandleren lønnes yderligere for behandling af klager med det resultat, at en udredning uden fejl ikke er i nogen sagsbehandlers interesse.

- Hvis et erklæret jordstykke ikke medtages i den første udredning da det ikke kan lokaliseres eftersom den projektansvarlige har et stort antal arbejdsopgaver, fratages rettighedshaveren retten til at klage over oplysningerne i den første udredning, hvilket klart er i strid med artikel 6 i lov 2308/1998.

- I Kastoria kan næsten alle de jordlodder, som blev registreret under den første udredning, ikke lokaliseres uden et midlertidigt matrikelnummer i den nationale matrikel.

Har Kommissionen kendskab til disse elementer, og hvorledes vil den løse hele dette problem?

Svar afgivet på Kommissionens vegne af Michel Barnier

(4. september 2001)

Matrikeloprettelsen i Grækenland medfinansieres under det operationelle program for miljø for programmeringsperioden 1994-1999. Ansvaret for forvaltning af og kontrol med dette projekt påhviler fortsat de græske myndigheder, der har oprettet et særligt kontor (Ktimatologio SA) til at tage sig af dette arbejde.

De græske myndigheder har visse forpligtelser over for Kommissionen i dens egenskab af finansieringspartner: at sikre, at EU-midlerne forvaltes fornuftigt, at holde Kommissionen fuldt underrettet om, hvordan projektet skrider frem, navnlig gennem overvågningsudvalget for ovennævnte operationelle program, og at indhente formel godkendelse fra Kommissionen til enhver væsentlig ændring af projektet under gennemførelsen.

På grund af manglende information besluttede Kommissionen at indlede en formel undersøgelse, jf. artikel 24 i Rådets forordning (EØF) nr. 2082/93 af 20. juli 1993 om ændring af forordning (EØF) nr. 4253/88 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter(1).

I den forbindelse sendte Kommissionen et brev til de græske myndigheder den 19. januar 2001, som de græske myndigheder besvarede den 11. februar 2001. Kommissionen bad om yderligere oplysninger ved brev af 11. april 2001, og de græske myndigheder svarede på brevet den 11. maj 2001. Kommissionen er velvidende om de forhold, det ærede medlem omtaler, og de indgår sammen med andre forhold i undersøgelsen.

Kommissionen vil nu svare de græske myndigheder og redegøre for, hvordan den ser situationen. På grundlag af denne evaluering og de græske myndigheders reaktion vil Kommissionen så udlede sin endelige konklusion, formodentlig i løbet af september 2001.

(1) EFT L 193 af 31.7.1993.